Mattias Muller, is-CEO ta' Volkwagen AG u Olaf Scholz, is-Sindku ta' Hanseatic City, iffirmaw memorandum of understanding fil-Kaisersaal ta' Hamburg Town Hall. Parti mill-qbil fundamentali jinkludi kunċetti ta' mobbiltà urbana u intermodalità, kontroll u mmaniġġjar ta' traffiku, parkeġġ u sewqan awtonomu, kunċetti ta' vetturi innovattivi u teknoloġija alternattiva kif ukoll kontroll fuq it-tniġġis tal-arja. Għall-Volkswagen Group din il-ħbiberija hija pass eqreb lejn l-istrateġija 'Together 2025', u għal Hamburg tirrappreżenta pass importanti għall-istrateġija biex jiġu żviluppati sistemi ta' trasport intelliġenti, u fl-applikazzjoni tagħha biex tospita l-ITS World Congress tal-2021. Olaf Scholz qal: "Hawn, f'Hamburg, irridu nissalvagwardjaw il-mobbiltà għaċ-ċittadini. Fl-istess ħin huwa l-għan tagħna li nagħmlu t-traffiku fil-belt tagħna aktar nadif, kwiet u sigur. Progress teknoloġiku huwa l-uniku mezz biex dan jinkiseb. Dak li huwa meħtieġ huwa r-riżors u l-ispirtu inventiv tal-industrija Ġermaniża, u qed infittxu li nikkoperaw ma' kumpaniji ewlenin bħall-Volkswagen. Qed nippruvaw nilħqu lil kull min jixtieq jikkollabora magħna fuq soluzzjonijiet ta' mobbiltà moderna, kemm fi trasport ta' passiġġieri u ta' merkanzija. Kull min ifittex li jipprova kunċetti ta' mobbiltà innovattivi u teknoloġiji diġitali biex itejjeb il-kwalità ta' ħajja urbana, se jsib sieħeb affidabbli fil-belt ta' Hamburg. Hemm klima partikolari fil-belt tagħna u l-koperazzjoni ma' Volksawagen se tkompli żżid magħha. Il-ħsieb tiegħi huwa: dak li jiġi vvintat hawn, għandu jiġi ppruvat hawn ukoll. Magħmul fil-Ġermanja, ippruvat f'Hamburg." Il-mobbiltà hija bżonn AG Matthias Muller, CEO ta' Volkswagen, żied jgħid: "Il-mobbiltà tibqa' bżonn bażiku uman – anke fl-era diġitali. Ma tistax tgħaddi mingħajr jew twaqqaf il-mobbiltà. Li hemm bżonn huwa kunċett li jagħmel il-karozzi parti mis-soluzzjoni u mhux parti mill-problema. Jeħtieġ li l-ideat antiki jitwarrbu biex inkunu aktar innovattivi u nieħdu l-inizzjattivi aħna stess u mhux noqogħdu nistennew lil ħaddieħor joħodhom hu. Bħala ċentru ta' innovazzjoni Hamburg diġà hija pijuniera u minn tal-ewwel fejn jidħlu strateġiji ta' diġitalizzazzjoni jew sistemi ta' trasport intelliġenti. Bl-ideat u l-kompetenza tagħna rridu nikkontribwixxu biex nagħmlu lil Hamburg belt eżemplari għal trasport intelliġenti." Sħubija Il-memorandum of understanding li ġie ffirmat ftit tal-jiem ilu huwa r-riżultat ta' djalogu bejn is-Senat u Volkswagen Group li beda sena ilu, u s-summit tal-karozzi li sar fi Frar mill-Gvern Ġermaniż. Fl-era ta' diġitalizzazzjoni u l-qasma ekonomika, stili ta' ħajja differenti, l-għaqal tal-konsumatur u l-bżonnijiet mobbli tal-poplu qed jinbidlu. Dan joħloq aktar domandi, mhux biss fuq il-manifattura tal-karozzi, traffiku u kumpaniji tat-transport, iżda wkoll fuq l-infrastruttura urbana u ppjanar tat-traffiku. Iż-żewġ imsieħba flimkien iridu jadottaw soluzzjonijiet imfasslin apposta kemm għall-individwu kif ukoll għal trasport kummerċjali. Din is-sħubija tiffoka fuq kwistjonijiet ewlenin ta' mobbiltà urbana fil-futur biex tippermetti mobbiltà individwali sostnuta fil-kuntest urban. Innovazzjonijiet li jħarsu 'l quddiem flimkien ma' ġabra ta' servizzi mobbli orjentati għall-konsumatur joħolqu opportunitajiet ġodda għal-mobbiltà u huma elementi prinċipali li jtejbu l-għażliet għaċ-ċittadini tal-belt. Bħala fornitur ewlieni ta' mobbiltà u msieħeb kompetenti, Volkwagen Group jixtieq jikkontribwixxi għas-suċċess tal-inizjattivi strateġiċi tal-belt bħall-kontroll tat-tniġġis tal-arja u l-implimentazzjoni tal-ITS (Intelligent Support Systems) hekk kif żviluppata mis-Senat ta' Hamburg. Din l-istrateġija hija ddisinjata biex tippromovi l-użu tat-tekonoloġija ta' informazzjoni u komunikazzjoni u teknoloġiji innovattivi fis-settur tat-trasport, iżżid is-sigurtà fit-toroq, affidabbiltà fit-trasport u effiċjenza kif ukoll jitnaqqsu l-emissjonijiet relatati mat-traffiku. Fl-isforzi biex tkun imtejba l-kwalità tal-arja u fl-istess ħin issib soluzzjonijiet ta' mobbiltà mingħajr emissjonijiet, Hamburg-Holstein GmbH u Hamburg Hochbahn AG ix-xahar li għadda laħqu ftehim mal-kumpanija sussidjarja ta' VW, MAN, fuq skambju intensiv fis-settur tal-iżvilupp ta' karozzi tal-linja elettriċi. Proġett pilota Volkswagen Group u Hamburg ukoll issotomettew applikazzjoni għal proġett iffinanzjat mill-UE bl-isem 'mySMARTlife'. F'dan il-proġett Volkswagen Group se jkun qed jibda proġetti pilota bħall-micromobility applications, karozzi tal-komunità u kunċetti loġistiċi urbani innovattivi fid-distrett ta' Bergedorf f'Hamburg. Il-Gvern Ġermaniż jara l-belt ta' Hamburg bħala l-post fejn jistgħu jsiru l-provi ta' sewqan awtonomu u nieda programm iffinanzjat għal sewqan awtonomu u sewqan konness ma' provi diġitali fil-Ġermanja. Hamburg u Volkswagen Group qed jagħmlu ħilithom biex jimplimentaw proġett konġunt taħt din is-sħubija. Proġetti oħra konġunti se jkunu żviluppati fix-xhur li ġejjin. Dan il-memorandum of understanding ma jorbotx il-partijiet ikkonċernati għal sħubija esklussiva, u daqstant ieħor ma jinvolvix impenn finanzjarju.